《资圣寺》
宋代·林夔孙

华峰跨苍穹，下有云一壑。
翚飞二百秋，蜂巢几千落。
灵泉际空留，宿雾临除薄。
山呈万古姿，竹陨六月箨。
当年有贤令，神交契冥漠。
怀哉精魄归，永矣香火托。
至今书壁间，读者为嗟愕。
好事继前志，刳岩成此阁。
仰看斗插椽，俯听泉入铎。
晤言千载心，英气凛欲作。
西崖望蒙顶，跻樊计已昨。
忽闻良友同，共写襟期乐。
遐登破嵘屼，幽讨待绰约。
磅礴当蒸郁，阴衣茫纷错。
再拜五华君，许莅他日约。
霜威净馀氛，晴宇洞寥廓。

作者简介：南宋经师。字子武，号蒙谷。福州古田（今属福建）人。朱熹门人。庆元党案起，仍不变初志，从熹讲论不辍。后为县尉。曾将朱熹口授讲义宣讲于白鹿洞书院。著有《尚书本义》、《中庸章句》等。